Twee boere vas oor veediefstalArgieffoto ter illustrasie Foto: toorallie.com.au Twee boere het Maandag in die Excelsior-landdroshof in Ladybrand, Vrystaat, in die hof verskyn op aanklag van veediefstal. “Lazarus Thekiso (61) en Petrus Sithole (61) is Saterdagaand omstreeks 23:50 in hegtenis geneem toe hulle met sewe skape betrap is en nie bewys van eienaarskap van die vee kon lewer nie,” het sers. Martin Xuma, woordvoerder van die polisie, in ŉ verklaring gesê. “Ao Moabi Thekiso en konstabel Ikanyeng Sebitloane het op 8 November die R709-pad tussen Excelsior en Tweespruit gepatrolleer toe hulle ŉ verdagte Hyundai-bakkie opgemerk het,” het Xuma bygevoeg. “Die bakkie het die spoedgrens oortree en die beamptes het die voertuig voorgekeer. Die verdagtes het sewe merinoskape agterop die bakkie vervoer.” Die skape, ter waarde van ongeveer R10 500, is glo op ŉ plaas naby Phillip Sanders-oord, sowat 20 km buite Bloemfontein, gesteel. Die polisie het ook die Hyundai-bakkie ter waarde van R100 000 gekonfiskeer. Die skape sal aan die regmatige eienaar terugbesorg word. Die twee mans boer op buurplase. Hulle moet weer op 17 November in die hof verskyn om formeel aansoek te doen om borgtog. Hulle bly in aanhouding. Die ondersoek duur voort.